b'\n_START_ARTICLE_\nCaterina Boyl\n_START_SECTION_\nBiografia\n_START_PARAGRAPH_\nEs conserven poques dades biogr\xc3\xa0fiques seves, per\xc3\xb2 s\xc3\xad que se\'n poden referenciar algunes: despr\xc3\xa9s de Romana i Francisca, \xc3\xa9s una de les primeres dones que apareixen a les fonts escrites amb el c\xc3\xa0rrec de cantora dins un monestir. La cantora era l\'encarregada dels cants, dirigir el cor de monges i tamb\xc3\xa9 dels arranjaments musicals que cantava el cor. En alguns casos, aquesta tasca va ser prou important perqu\xc3\xa8 hi aparegu\xc3\xa9s tamb\xc3\xa9 el c\xc3\xa0rrec de sots-cantora, com ho fou Sibil\xc2\xb7la d\'Ali\xc3\xb3 l\'any 1273 a Vallbona de les Monges. I encara m\xc3\xa9s, algunes d\'aquestes cantores aconseguiren ser recordades pel seu art: aquest \xc3\xa9s el cas de Caterina Boyl, a qui el poeta Antoni Vallmanya alabava en la seu poema Sort l\'any 1458, amb versos com: "(...) d\'art musical mostr\xc3\xa0 ser capitana, / ax\xc3\xad cant\xc3\xa0 com sentit de mestressa (...)". A finals del segle XII es comen\xc3\xa7a a trobar als monestirs femenins el c\xc3\xa0rrec de cabiscolas,  les "caps d\'escola", que s\'ocupaven de la transmissi\xc3\xb3 d\'aquesta cultura musical femenina. Per exemple, Berenguera de Trilla ho va ser del monestir de Sant Daniel de Girona l\'any 1252._NEWLINE_Caterina Boyl va ser abadessa durant els anys de la reforma del Concili de Trento, la qual s\'hi opos\xc3\xa0 obertament, juntament amb altres abadesses del territori catal\xc3\xa0: Constan\xc3\xa7a de Peguera, abadessa del monestir benedict\xc3\xad de Sant Pere de les Puelles, Violant de Montcada, abadessa del monestir de clarisses de Pedralbes, i Margarida Rajadell, del monestir de clarisses de Sant Antoni de Barcelona. La reforma del Concili de Trento afect\xc3\xa0 molt la vida del monestir, insist\xc3\xad en la clausura i prohib\xc3\xad d\'entrar-hi m\xc3\xa9s nov\xc3\xadcies, fins que la prohibici\xc3\xb3 fou atenuada per Roma el 1599 gr\xc3\xa0cies a la intervenci\xc3\xb3 de Felip III de Castella.'